Скупштина општине Врњачка Бања, на \_\_седници, одржаној дана \_\_\_\_\_\_\_\_\_\_\_\_\_\_. године, nа основу члана 10. Устава Републике Србије („Сл.гласник РС“, број 98/06), члана 40. став 1. тачка 70. Статута општине Врњачка Бања („Сл.лист општине Врњачка Бања“, бр. 12/19) и члана 137. став 2. Пословника Скупштине општине Врњачка Бања („Сл.лист општине Врњачка Бања“, бр.15/19), донела је

**ДЕКЛАРАЦИЈУ**

**О ЗАШТИТИ И НЕГОВАЊУ ЋИРИЛИЦЕ У ОПШТИНИ ВРЊАЧКА БАЊА**

Имајући у виду значај ћирилице за очување српског идентитета као и њену угроженост у јавним комуникацијама, Скупштина општине Врњачка Бања доноси декларацију којом се предвиђају мере којима ће се популаризовати коришћење ћирилице, планирати одређени дани на територији општине Врњачка Бања који ће бити посвећени српском језику и ћириличком писму и пружити олакшице субјектима који у јавној комуникацији користе ћирилицу.

Ћирилица је нит која повезује скоро сву српску писменост од њених почетака до данас, било да се односи на црквенословенски или на српски народни језички израз. На ћирилици је писана Повеља Кулина бана 1189. године као први сачувани документ на српском народном језику, а ћирилицом је писано и Мирослављево јеванђеље, најзначајнији ћирилички споменик српске писмености.

 Најстарија српска штампана књига на црквенословенском језику Октоих првогласник штампана је ћирилицом и први српски буквар штампан је 1597. године на српскословенском језику ћирилицом. Ћирилица је кроз векове била на широким просторима српског језика сведок континуитета и идентитета српског језика и књижевности, српске културе, историје; препознатљив знак и симбол; показатељ колико је српко наслеђе богато и утемељено.

Декларација је у складу са Стратегијом развоја културе Републике Србије од 2019. – 2029.године, Министарства културе Републике Србије, којом је предвиђено да ће се приоритети у стратешком развоју културе у Републици Србији доследно остваривати кроз два приоритетна подручја:

1. Културно наслеђе и
2. Савремено стваралаштво,

као и кроз седам општих циљева:

1. Развој регулаторног оквира;
2. Унапређење институционалног оквира, кадровских и управљачких капацитета и система финансирања у култури;
3. Развој система улагања у установе културе и заштиту културног наслеђа;
4. Развој продукције, културних потреба и равноправно учешће грађана у културном животу;
5. Унапређење међународне сарадње и процеса европских интеграција:
6. Дигитализација у култури;
7. Неговање српског језика и ћирилице и повезивање српског културног простора.

Скупштина општине Врњачка Бања доноси декларацију којом се све институције, јавна предузећа и установе у надлежности општине Врњачка Бања обавезују да у свом раду потенцирају ћирилицу.

За спровођење ове одлуке формираће се радно тело које ће предлагати конкретне мере за заштиту ћирилице на територији општине Врњачка Бања

Народна библиотека „Др Душан Радић“ Врњачка Бања се обавезује да у највећем проценту набавља књиге које су на ћирилици.

Сви рачуни које издају општинска јавна предузећа и установе морају бити на ћирилици, код набавки производа за потребе Врњачка Бања и јавних предузећа и установа где год је то могуће захтеваће се искључиво производи на ћирилици (нпр. књиге које се поклањају поводом Дана општине и сл.).

Сви корисници јавних средстава која се добијају по основу пријава на конкурсе које расписује Општина Врњачка Бања обавезују се да у својим активностима за које су добили новац користе искључиво ћирилично писмо. Спортски клубови за све програме које финансира буџет Општине, удружења грађана која средства добијају на том конкурсу, медији који се финансирају из буџета Општине и сл.

Стручне службе Општинске управе Врњачка Бања, у сарадњи са напред наведеним радним телом, се задужују да пронађу законске могућности за пружање олакшица привредним субјектима на територији општине Врњачка Бања који у свом пословању редовно користе ћириличко писмо.

Установа Културни центар Врњачка Бања се задужује да осмисли и реализује манифестацију посвећену српском језику и очувању ћирилице.Предлаже се да датуми за организацију манифестације буду око 23. маја, када се обележава Дан Светог Ћирила и Методија и Дан словенске писмености.

У време манифестације потребно је направити дешавања која су посвећена ћирилици, позвати стручњаке из области српског језика, организовати трибине, уметничке изложбе и слично. У дане организовања манифестације треба реализовати уручивање награда привредницима из наше општине који у свом раду користе искључиво ћирилицу.

Општинска управа, јавна предузећа и установе на територији општине Врњачка Бања се обавезују да своје пословање ускладе са овом декларацијом.

Обавезује се радно тело које ће бити формирано на основу ове декларације да једном годишње подноси извештај Скупштини општине Врњачка Бања о реализованим активностима и евентуалним проблемима са спровођењем мера за заштиту ћирилице.

*„Срби,*

*Мала сам, проста, јединствена, али сам чврста као камен.*

*Чувајте ме ма где били.“*

 *Ваша Ћирилица*

СКУПШТИНА ОПШТИНЕ ВРЊАЧКА БАЊА

Број: \_\_\_\_\_\_\_\_\_\_\_/19 од \_\_\_\_\_\_\_ .2019.године

 ПРЕДСЕДНИК

 СКУПШТИНЕ ОПШТИНЕ

 Иван Радовић